Predsjednica Kolinda Grabar Kitarović boravi u Sjedinjenim Državama, a za HRT je govorila o razlozima svog boravka, ljudima s kojima se sastala i hrvatskoj vanjskoj politici. Evo o čemu je sve govorila

1. Što je glavni razlog posjeta i je li nešto tajnovito?

“Ma apsolutno nema ništa tajnovito, mi smo kao i uvijek objavili taj posjet. Kad sam odlazila u SAD privatno sa svojom obitelji, onda smo to objavljivali kao posjet obitelji i kao činjenicu da sam ja to platila svojim vlastitim sredstvima.”, kazala je predsjednica.

2. Hrvatska ‘kao čimbenik koji će doista aktivno sudjelovati u kreiranju američke vanjske politike’

“Ovo je posjet koji je službeni posjet i koji je usredotočen upravo na to da se iskoristi ovaj trenutak između dvije administracije, da se Hrvatska pozicionira kao čimbenik koji će doista aktivno sudjelovati u kreiranju američke vanjske politike.

Ono što meni smeta, posebno u hrvatskoj vanjskoj politici je što mi uvijek slijedimo nekoga, a nikada ne vodimo. Ovaj posjet je usmjeren na to kako bi se ljude koji su trenutno u američkoj administraciji ili će biti ili su bliski Trumpu ili su bliski republikanskoj ili su bliski demokratskoj stranci na bilo koji način, osvijestilo o problemima Hrvatske, o problemima Jugoistočne Europe i činjenici da mi ne možemo kao država koja je geografski i kada je riječ o broju ljudi mala, čekati da nas netko stavi na agendu, nego se mi moramo sami nametnuti, dakle biti ovdje”, kazala je Grabar Kitarović.

3. Ne može reći s kim se sastala, ali neki će objaviti na Twitteru

“Susrela sam se s jako puno ljudi. Neki od njih će vam sami objaviti na svojem Twitteru ili Facebook profilu da smo se sastali, ali neki od njih nisu imena koja žele biti prominentna u medijima i ja to poštujem.”

Novinarka je pitala može li otkriti barem neka imena. “Pa, naravno, niz članova Kongresa. Niz članova Kongresa u smislu administracije koja je republikanska, ali isto tako i demokratska. Naravno, mi želimo raditi u smislu da vodimo politiku s novom Trumpovom administracijom, ali isto tako vodimo politiku i s ljudima koji će biti tu, bez obzirali da li su republikanske ili demokratske provenijencije.”, kazala je.

Met with Croatian President @KolindaGK today and discussed ways to deepen our ties to a close NATO ally. pic.twitter.com/VUJeIniduY — Senator Rubio Press (@SenRubioPress) January 4, 2017

4. Neće komentirati prijave za sukob interesa, ali ovako se ‘radi politika’

Upitana da komentira tri prijave protiv nje Povjerenstvu za sukob interesa, rekla je: “Neka Povjerenstvo za sukob interesa radi svoj posao. Prijave neću komentirati. Nadam se da će se Hrvatska modernizirati kao država, da ćemo konačno shvatiti kako se radi politika, kako se profilira svoja vlastita država na međunarodnom planu. Ono što vam mogu reći jest da ću ja osobno kao hrvatska predsjednica raditi u interesu hrvatskog naroda, hrvatske države i da ću to nastaviti raditi bez obzira na sve one prepreke koje neki pokušavali čak i umjetno postavili”.